គណបក្ស​ប្រឆាំង​មិនចូល​ប្រជុំ​សភា​លុះ​ណា​មាន​ដំណោះ​ស្រាយ​រឿង​បោះឆ្នោត
គណបក្ស​សង្គ្រោះជាតិ​នៅ​ថ្ងៃ​សុក្រ​ស្អែក​នេះ ​នឹង​រៀបចំ​សិក្ខាសាលា​ដើម្បី​ពិភាក្សា​ និង​ពិគ្រោះ​យោបល់​ស្តីពី​«ក្រមខណ្ឌ​និង​កំណែ​ទម្រង់​​កិច្ចការ​បោះ​ឆ្នោត»។
ភ្នំពេញ — លោកសម រង្ស៊ី ប្រធានគណបក្សសង្គ្រោះជាតិ នៅថ្ងៃព្រហស្បតិ៍នេះ បានប្រកាសជំហរថា សមាជិកសភាជាប់ឆ្នោតខាងគណបក្សសង្គ្រោះជាតិនឹងមិនចូលរួមប្រជុំសភាជាដាច់ខាត ដរាបណាការទាមទារឲ្យរៀបចំការបោះឆ្នោតឡើងវិញមិនទាន់ត្រូវបានដោះស្រាយ។ មានដោយប្រើប្រាស់គណនេយ្យផ្ទាល់ខ្លួន លោកសម រង្ស៊ីបានបញ្ជាក់ជំហរជាក់លាក់ថា បញ្ហាចូលប្រជុំសភា និងបញ្ហារៀបចំបោះឆ្នោតជាបញ្ហាដាច់ដោយឡែកពីគ្នា។ លោកបានឲ្យដឹងថា បើមិនមានការរៀបចំបោះឆ្នោតឡើងវិញឲ្យត្រឹមត្រូវទេ គណបក្សសង្គ្រោះជាតិមិនចូលរួមប្រជុំសភាជាដាច់ខាត។ លោកនិយាយថា៖ «យើងមិនចូលប្រជុំសភាដាច់ខាត ដរាបណាការរៀបចំការបោះឆ្នោតត្រឹមត្រូវឡើងវិញ មិនទាន់បានដោះស្រាយនោះ»។ ការប្រកាសរបស់លោកសម រង្ស៊ីនេះធ្វើឡើងស្របពេលក្រុមការងារគណបក្សប្រជាជនកម្ពុជា និងគណបក្សសង្គ្រោះជាតិនៅថ្ងៃច័ន្ទសប្តាហ៍ក្រោយនេះគ្រោងនឹងបន្តពិភាក្សាគ្នាបន្ថែមទៀតពាក់ព័ន្ធនឹងយន្តការកំណែទម្រង់ស្ថាប័នរៀបចំបោះឆ្នោត។ គណបក្សសង្គ្រោះជាតិបានដាក់ចេញនូវសំណើចំនួន៧ចំណុច ដើម្បីជាដើមទុនក្នុងការចរចាជាមួយគណបក្សប្រជាជនកម្ពុជា។ ក្នុងចំណោមចំណុចទាំង៧ គណបក្សគូជម្លោះទាំងពីរបានយល់ព្រមគ្នាលើកចំណុចមួយចំនួនហើយកាលពីថ្ងៃច័ន្ទ។ លោកសុន ឆ័យ ប្រធានក្រុមការងារមកពីគណបក្សសង្គ្រោះជាតិ មានប្រសាសន៍ថា នៅសល់ពីរចំណុចទៀត ដែលគណបក្សសង្គ្រោះជាតិនឹងលើកយកទៅពិភាក្សាជាមួយក្រុមការងារគណបក្សប្រជាជនកម្ពុជា នៅថ្ងៃទី១០ខាងមុខនេះ។ លោកបានឲ្យដឹងថា ចំណុចទាំងពីរនោះ រួមមានការទាមទារឲ្យមានអព្យាក្រិត្យភាពនៃមន្ត្រីរាជការ និងកងកម្លាំងប្រដាប់អាវុធ និងទាមទារឲ្យបោះឆ្នោតឡើងវិញ។ លោកនិយាយថា៖ «ហើយបើមានការបោះឆ្នោតឡើងវិញគឺថា ពលរដ្ឋលោកសុខចិត្ត។ នេះជាចំណុចសំខាន់ដើម្បីរកផ្លូវដោះស្រាយបញ្ហានយោបាយក្នុងប្រទេសកម្ពុជា»។ គណបក្សសង្គ្រោះជាតិនៅថ្ងៃសុក្រស្អែកនេះ នឹងរៀបចំសិក្ខាសាលាដើម្បីពិភាក្សា និងពិគ្រោះយោបល់ស្តីពី«ក្រមខណ្ឌនិងកំណែទម្រង់កិច្ចការបោះឆ្នោត»។ មេដឹកនាំគណបក្សសង្គ្រោះជាតិ រួមមានលោកសម រង្ស៊ី និងលោកកឹម សុខាគ្រោងនឹងចូលរួម។ លោក ឈាង វ៉ុន សមាជិកក្រុមការងារខាងគណបក្សប្រជាជនកម្ពុជា បានឆ្លើយតបថា ការទាមទារឲ្យបោះឆ្នោតឡើងវិញមិនគួរត្រូវបានលើកយកមកនិយាយក្នុងដំណាក់កាលដែលគណបក្សទាំងពីរកំពុងតែបើកការចរចានោះទេ។ លោកឈាង វ៉ុនបានហៅការទាមទារឲ្យបោះឆ្នោតឡើងវិញនេះថា ជារឿងនយោបាយរបស់គណបក្សសង្គ្រោះជាតិ។ កាលពីថ្ងៃច័ន្ទ គណៈកម្មការចម្រុះមកពីគណបក្សប្រជាជនកម្ពុជា និងគណបក្សសង្គ្រោះជាតិ ដែលមានសមាសភាពម្ខាងៗចំនួន៦រូប បានព្រមព្រៀងគ្នាចំនួនបីចំណុចធំៗទាក់ទិននឹងការសិក្សា និងរៀបចំក្របខណ្ឌកំណែទម្រង់ការបោះឆ្នោតនាពេលខាងមុខ។ នៅក្នុងសេចក្តីថ្លែងការណ៍រួមគ្នារវាងគណបក្សប្រជាជនកម្ពុជា និង គណបក្សសង្គ្រោះជាតិ ដែលបានចែកជូនក្រុមអ្នកកាសែត បន្ទាប់ពីបញ្ចប់ កិច្ចប្រជុំនោះ គណបក្សទាំងពីរបានឯកភាពគ្នាថា នឹងរៀបចំការចុះឈ្មោះអ្នកបោះឆ្នោត និងបញ្ជីឈ្មោះអ្នកបោះឆ្នោត ដើម្បីធានានិងការពារសិទ្ធិបោះឆ្នោតរបស់ប្រជាពលរដ្ឋគ្រប់រូប។ គណបក្សទាំងពីរក៏បានឯកភាពគ្នាថា នឹងបង្កើតច្បាប់ស្តីពីហិរញ្ញវត្ថុរបស់គណបក្សនយោបាយ និងក្របខណ្ឌកំណែទម្រង់ការបោះឆ្នោតផ្សេងៗ ដែលមានដូចជា៖ ការកែទម្រង់ស្ថាប័នរៀបចំបោះឆ្នោត យន្តការនៃការដោះស្រាយវិវាទនៃការបោះឆ្នោត ប្រព័ន្ធផ្សព្វផ្សាយ និងមធ្យោបាយផ្សព្វផ្សាយសម្រាប់គណបក្សនយោបាយជាដើម៕